Document ID: /roh_data/filtered/fineweb-2-filterrobots_roh.jsonl.gz/41305

Suenter las navadas dals ultims dis arriva la plievgia. Vents ferms portan da mesemna enfin venderdi pliras fronts chaudas e temperaturas miaivlas. Uschia creschian ils livels d'auals e flums entras la naiv che lieua e grondas quantitads da precipitaziuns. Localmain avertescha SRF Meteo en pli dad inundaziuns. Sur 1'500 meters sur mar creschia il privel da lavinas marcantamain. Sper la naiv nova portian ils ferms vents er cuflads.
Plievgia cunzunt al pe nord da las Alps
Gievgia e venderdi datti abundant plievgia e naiv a la spunda nord da las Alps. I saja da spetgar tranter 50 fin 120 millimeters. Il cunfin da naiv giaja a partir da mesemna pli ad aut. Gievgia e venderdi saja quel per il pli tranter 1'300 e 1'800 meters sur mar.